CELEX: 32019D0597
Language: el
Date: 2019-04-09 00:00:00
Title: Απόφαση (ΕΕ) 2019/597 του Συμβουλίου, της 9ης Απριλίου 2019, για τη σύσταση «ομάδας σοφών» υψηλού επιπέδου σχετικά με την ευρωπαϊκή χρηματοοικονομική αρχιτεκτονική για την ανάπτυξη

12.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 103/26
               
            
         ΑΠΟΦΑΣΗ (ΕΕ) 2019/597 ΤΟΥ ΣΥΜΒΟΥΛΙΟΥ
         της 9ης Απριλίου 2019
         για τη σύσταση «ομάδας σοφών» υψηλού επιπέδου σχετικά με την ευρωπαϊκή χρηματοοικονομική αρχιτεκτονική για την ανάπτυξη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 240 παράγραφος 2,
         Εκτιμώντας τα ακόλουθα:
         
                     (1)
                  
                  
                     Είναι αναγκαίο να μελετηθεί το θέμα της ευρωπαϊκής χρηματοοικονομικής αρχιτεκτονικής για την ανάπτυξη. Για τον σκοπό αυτόν, θα πρέπει να συσταθεί «ομάδα σοφών» υψηλού επιπέδου σχετικά με την ευρωπαϊκή χρηματοοικονομική αρχιτεκτονική για την ανάπτυξη («ομάδα σοφών»).
                  
               
                     (2)
                  
                  
                     Η «ομάδα σοφών» θα πρέπει να υποβάλει στο Συμβούλιο ανεξάρτητη έκθεση στην οποία θα παρέχεται μια εικόνα των προκλήσεων και των ευκαιριών για τη βελτίωση και τον εξορθολογισμό της ευρωπαϊκής χρηματοοικονομικής αρχιτεκτονικής για την ανάπτυξη καθώς και σενάρια σχετικά με την εξέλιξή της σύμφωνα με τους στόχους της ευρωπαϊκής πολιτικής, προκειμένου το Συμβούλιο να προβεί σε εμπεριστατωμένη μελέτη του θέματος,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Σύσταση και αποστολή
            
               1.   Συστήνεται εντός της Γενικής Γραμματείας του Συμβουλίου «ομάδα σοφών» υψηλού επιπέδου σχετικά με την ευρωπαϊκή χρηματοοικονομική αρχιτεκτονική για την ανάπτυξη («ομάδα σοφών»).
            
            
               2.   Αποστολή της «ομάδας σοφών» είναι να υποβάλει στο Συμβούλιο ανεξάρτητη έκθεση σύμφωνα με τους όρους αναφοράς που παρατίθενται στο παράρτημα της παρούσας απόφασης. Η θητεία της ομάδας θα διαρκέσει μέχρι την εκπλήρωση της αποστολής της ως ορίζεται στους όρους αναφοράς και εντός της εκεί προβλεπομένης προθεσμίας.
            
         
         
            Άρθρο 2
            Μέλη
            
               1.   Ο κ. Thomas WIESER διορίζεται ως Πρόεδρος της «ομάδας σοφών».
            
            
               2.   Ο κ.José Antonio ALONSO, η κα. Monique BARBUT, οι κ. Erik BERGLÖF, Jacek DOMINIK, Nanno D. KLEITERP, Norbert KLOPPENBURG, Franco PASSACANTANDO και η κα. Susan ULBÆK διορίζονται ως μέλη της «ομάδας σοφών».
            
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 9 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
      
      
         
            ΠΑΡΑΡΤΗΜΑ
            
               «ΟΜΑΔΑ ΣΟΦΩΝ» ΥΨΗΛΟΥ ΕΠΙΠΕΔΟΥ ΣΧΕΤΙΚΑ ΜΕ ΤΗΝ ΕΥΡΩΠΑΪΚΗ ΧΡΗΜΑΤΟΟΙΚΟΝΟΜΙΚΗ ΑΡΧΙΤΕΚΤΟΝΙΚΗ ΓΙΑ ΤΗΝ ΑΝΑΠΤΥΞΗ
            
            ΟΡΟΙ ΑΝΑΦΟΡΑΣ
            1.   «Ομάδα σοφών»
            1.1.   Σύνθεση
            Η «ομάδα σοφών» απαρτίζεται από έξι έως οκτώ ανεξάρτητους και αμερόληπτους εμπειρογνώμονες. Διορίζονται βάσει της επαγγελματικής και τεχνικής εμπειρογνωσίας και πείρας τους σε θέματα χρηματοδότησης, ανάπτυξης και στο συναφές θεσμικό τοπίο. Η σύνθεση της «ομάδας σοφών» λαμβάνει υπόψη την ισόρροπη εκπροσώπηση των φύλων και τη γεωγραφική προέλευση. Αντικατοπτρίζει ένα ευρύ φάσμα αυτών των κριτηρίων και λαμβάνει υπόψη τη θεσμική ποικιλομορφία μεταξύ κρατών μελών. Ο Πρόεδρος και τα μέλη της «ομάδας σοφών» δηλώνουν κατά τον διορισμό τους ότι δεν συντρέχει στο πρόσωπό τους σύγκρουση συμφερόντων και ότι είναι ανεξάρτητοι και αμερόληπτοι.
            1.2.   Επιλογή
            Το Συμβούλιο διορίζει τον Πρόεδρο και τα μέλη της «ομάδας σοφών» κατόπιν εξέτασης των προτεινόμενων υποψηφίων από την ΕΜΑ. Ανατίθεται στον Πρόεδρο να προτείνει μία ολιγάριθμη ομάδα εμπειρογνωμόνων, η οποία θα αντικατοπτρίζει τις αρχές που αναφέρονται στο σημείο 1.1. Θα παρασχεθούν εκτενή βιογραφικά σημειώματα όλων των προτεινόμενων υποψηφίων στα κράτη μέλη, πριν από την εξέταση από την ΕΜΑ.
            1.3.   Δημοσιονομικές διατάξεις
            Τα μέλη της «ομάδας σοφών» που υποχρεούνται να μετακινηθούν εκτός του τόπου κατοικίας τους προκειμένου να εκτελέσουν τα καθήκοντά τους στις Βρυξέλλες δικαιούνται επιστροφή των εξόδων ταξιδίου τους και αποζημίωση σύμφωνα με την απόφαση αριθ. 21/2009 του αναπληρωτή γενικού γραμματέα του Συμβουλίου της Ευρωπαϊκής Ένωσης για την επιστροφή των εξόδων αποστολής προσώπων που δεν είναι μέλη του προσωπικού του Συμβουλίου της Ευρωπαϊκής Ένωσης. Το Συμβούλιο αναλαμβάνει τη σχετική δαπάνη.
            2.   Χρονοδιάγραμμα
            Σύντομα μετά τη συγκρότησή της η «ομάδα σοφών» παρουσιάζει το πρόγραμμα εργασίας της στην ΕΜΑ. Εντός τριών μηνών από τη σύστασή της, η «ομάδα σοφών» ενημερώνει την ΕΜΑ για την πορεία των εργασιών της. Τα σχετικά όργανα του Συμβουλίου, συμπεριλαμβανομένης της Ομάδας Συμβούλων για Δημοσιονομικά Θέματα, της Ομάδας «Συνεργασία για την Ανάπτυξη» και της Ομάδας ad hoc για τον Μηχανισμό Γειτονίας, Ανάπτυξης και Διεθνούς Συνεργασίας, ενημερώνονται τακτικά από την «ομάδα σοφών» κατόπιν αιτήματος.
            Η «ομάδα σοφών» παραδίδει την τελική έκθεση στο Συμβούλιο έξι μήνες μετά τη συγκρότησή της. Στόχος της έκθεσης και τυχόν συστάσεων που πραγματοποιούνται στα πλαίσια της εντολής της ομάδας είναι η ενημέρωση και η υποστήριξη του Συμβουλίου στις συζητήσεις του και στην ενδεχόμενη λήψη αποφάσεων. Η έκθεση και οι τυχόν συστάσεις δεν πρέπει επ' ουδενί να ερμηνεύονται ως δηλωτικές της θέσης του Συμβουλίου, μεταξύ άλλων όσον αφορά εν εξελίξει νομοθετικές διαδικασίες. Το Συμβούλιο αποφασίζει σχετικά με τη συνέχεια που θα δοθεί στην έκθεση. Διασφαλίζεται η συμμετοχή και η συνεργασία του Συμβουλίου Οικονομικών και Δημοσιονομικών Υποθέσεων και του Συμβουλίου Εξωτερικών Υποθέσεων (Ανάπτυξη).
            3.   Εντολή
            Για τους σκοπούς αυτών των όρων αναφοράς, η ευρωπαϊκή χρηματοοικονομική αρχιτεκτονική για την ανάπτυξη περιλαμβάνει την Ευρωπαϊκή Τράπεζα Επενδύσεων (ΕΤΕπ), την Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) και τα χρηματοδοτικά μέσα που διαχειρίζεται η Επιτροπή. Η ανάλυση της ευρωπαϊκής χρηματοοικονομικής αρχιτεκτονικής για την ανάπτυξη από την «ομάδα σοφών» στηρίζεται σε μία σφαιρική θεώρηση του συστήματος.
            Προκειμένου να αποφεύγεται η αλληλοεπικάλυψη δραστηριοτήτων και να ενθαρρύνονται οι ευκαιρίες για περαιτέρω συνεργασία με άλλους βασικούς παράγοντες ανάπτυξης, η «ομάδα σοφών» μελετά τρόπους μεγιστοποίησης της προστιθέμενης αξίας της ευρωπαϊκής χρηματοοικονομικής αρχιτεκτονικής για την ανάπτυξη στο υφιστάμενο ποικιλόμορφο τοπίο που συνθέτουν οι σχετικοί εθνικοί φορείς στα κράτη μέλη, όπως εθνικά αναπτυξιακά χρηματοπιστωτικά ιδρύματα και οργανισμοί, και διεθνείς και πολυμερείς θεσμικοί φορείς όπως η Τράπεζα Ανάπτυξης του Συμβουλίου της Ευρώπης ή η Παγκόσμια Τράπεζα. Η «ομάδα σοφών» λαμβάνει, επίσης, υπόψη τις συνολικές εξελίξεις και ανάγκες που έχουν διαμορφώσει την παγκόσμια χρηματοοικονομική αρχιτεκτονική για την ανάπτυξη με την πάροδο του χρόνου και τον τρόπο με τον οποίο η παγκόσμια χρηματοοικονομική αρχιτεκτονική έχει προσαρμοστεί σε αυτές τις εξελίξεις και ανάγκες.
            Η «ομάδα σοφών» περιγράφει τις προκλήσεις και τις ευκαιρίες για τον εξορθολογισμό της ευρωπαϊκής χρηματοοικονομικής αρχιτεκτονικής για την ανάπτυξη, μελετώντας ιδίως τους αντίστοιχους ρόλους των ΕΤΕπ και ΕΤΑΑ. Προτείνει σενάρια για την εξέλιξη της ευρωπαϊκής χρηματοοικονομικής αρχιτεκτονικής για την ανάπτυξη, συμπεριλαμβάνοντας συστάσεις για σαφή ιεράρχηση και αλληλουχία, που λαμβάνουν υπόψη τα δυνητικά παρεπόμενα έξοδα, με βάση:
            
                        —
                     
                     
                        αξιολόγηση της ικανότητας που έχει η υφιστάμενη ευρωπαϊκή χρηματοοικονομική αρχιτεκτονική για την ανάπτυξη να συμβάλει στην υλοποίηση των προτεραιοτήτων πολιτικής της Ένωσης σχετικά με την εξωτερική δράση και την ανάπτυξη, ιδίως όσον αφορά τον αντίκτυπο στην ανάπτυξη, την αποτελεσματικότητα, την προσθετικότητα, τις επικαλύψεις και τη σχέση κόστους ωφέλειας·
                     
                  
                        —
                     
                     
                        ανάλυση των αντίστοιχων ισχυρών σημείων και αδυναμιών των εντολών και των μέσων που διαθέτουν όλοι οι εμπλεκόμενοι παράγοντες, συμπεριλαμβάνοντας τη διαχείριση κινδύνου, τη διακυβέρνηση, τη μετοχική σύνθεση και τις δομές κινήτρων της ΕΤΕπ και της ΕΤΑΑ·
                     
                  
                        —
                     
                     
                        εξέταση των στρατηγικών που προτείνουν η ΕΤΕπ, η ΕΤΑΑ και η Επιτροπή για την περαιτέρω ανάπτυξη των εντολών τους με σκοπό να ενισχυθεί η ανάπτυξη του ιδιωτικού τομέα και οι κρατικές δανειοδοτικές πράξεις, μεταξύ άλλων και στις λιγότερο ανεπτυγμένες και ευάλωτες χώρες, κατά περίπτωση.
                     
                  4.   Διαβούλευση
            Η «ομάδα σοφών» μπορεί να διαβουλεύεται με τα σχετικά θεσμικά όργανα και τους οργανισμούς της Ένωσης όπως το Ευρωπαϊκό Κοινοβούλιο, η Επιτροπή και η ΕΤΕπ, καθώς και με τους σχετικούς εθνικούς θεσμικούς φορείς στα κράτη μέλη, όπως εθνικά αναπτυξιακά χρηματοπιστωτικά ιδρύματα και οργανισμούς. Μπορεί, επίσης, να διαβουλεύεται με την ΕΤΑΑ. Η «ομάδα σοφών» μπορεί, όπου αρμόζει, να ζητά από άλλους φορείς, μεταξύ άλλων και από χώρες δικαιούχους, να καταθέσουν γραπτώς τις απόψεις τους ή να συμβάλουν στις συνεδριάσεις της.
            Η «ομάδα σοφών» διασφαλίζει διαφάνεια κατά τη διαδικασία διαβούλευσης, παραθέτοντας όλες τις διαβουλεύσεις στο προσάρτημα της έκθεσής της.
            5.   Γραμματεία
            Η Γενική Γραμματεία του Συμβουλίου είναι υπεύθυνη για τη γραμματεία της «ομάδας σοφών». Παρέχει την αναγκαία διοικητική υποστήριξη για να διασφαλίσει τη λειτουργία της «ομάδας σοφών», μεταξύ άλλων και όσον αφορά τη δημοσίευση εγγράφων. Το Συμβούλιο αναλαμβάνει τις αντίστοιχες δαπάνες, συμπεριλαμβανομένων εκείνων που σχετίζονται με την οργάνωση και τις συνεδριάσεις.